追用南塘韻題尹剛中潜齋
作者：劉克莊
朝代：宋

paragraphs: 幽士慕鱗潜，通人笑蚓廉。
誑腸齏味美，節腹筍生添。
諸老徒推轂，先生且下簾。
食惟陳簋二，餽不費金兼。
和靖招延晚，方齋仕進恬。
緒言傳粹密，古調掃穠纖。
紫氣來傍境，靈氛告吉占。
因思眠雨艇，得似曝晴簷。
無己游坡谷，徂徠客弼淹。
芻言輕一羽，未必動巖瞻。